Mette Thiesen (DF), 2025-11-06:
Tusind tak.
Jeg var ved at forstrække nakken på vej herop, fordi jeg skulle skynde mig.
Det er ikke sådan at blive halvgammel, som jeg efterhånden er.
Jeg synes, det har været en rigtig fin debat.
Jeg synes, der er kommet nogle lidt spøjse argumenter, også i forhold til, hvorvidt man skal være kritisk, eller hvor kritisk man skal være osv.
I Dansk Folkeparti er vi meget kritiske, og da man jo skal tale dansk fra denne fine talerstol, vil jeg oversætte et meget kendt citat af den tidligere amerikanske præsident Ronald Reagan, og direkte oversat til dansk vil det være de elleve mest skræmmende ord i det danske sprog: Jeg er fra regeringen – og der vil jeg så sige, at staten eller EU også kan komme med – og jeg er her for at hjælpe.
Jeg synes, det passer meget godt til det her lovforslag.
Jeg synes egentlig også, det passer meget godt til de lovforslag, som vi har omtalt her tidligere, i forhold til både PET-loven og chatkontrol og alt det, som der diskuteres rigtig meget i de her dage, og hvor det grundlæggende set er et digitalt spor, som bliver vildere og vildere med mere og mere overvågning, og det er vi i hvert fald ikke fans af i Dansk Folkeparti.
Der er åbenlyse udfordringer ved det her, vil jeg så sige, ud over det, som er blevet anført tidligere.
Altså, vi har jo en gruppe af mennesker i Danmark, som ikke er digitale, som ikke har lyst til at være digitale, og som ikke skal være digitale.
For det må aldrig nogen sinde blive tvang.
Nu har vi snakket om, at man kan få det ene eller det andet ind på sin telefon, og jeg kunne godt ønske, at man sagde – det skal jeg være fuldstændig ærlig og sige – om det er ønskværdigt, at vi har det hele liggende på en telefon.
Hvad er der galt med det gode gammeldags hævekort?
Hvad er der egentlig galt med at have kontanter, så alle ikke kan se, hvor man bruger sine penge?
For er det ønskværdigt, at alting bliver samlet på vores lille device, som vi har liggende i lommen?
Jeg er ikke sikker på det.
Jeg er stadig væk en af de her dinosaurer, som har en almindelig pung, som jeg har mine plastikkort i.
Jeg har nogle gange svært ved at huske pinkoderne, men det er måske også noget, der kommer lidt med alderen.
Men jeg synes altid, vi skal sætte spørgsmåltegn ved det, når der kommer løsninger som den her, hvor vi faktisk gør os afhængige af en stat.
Og jeg skal bare være fuldstændig ærlig og sige, at nej, jeg stoler ikke på, at den nuværende regering, heller ikke den tidligere regering, ikke vil bruge det her til at lave en eller anden form for masseovervågning eller bruge det her til noget helt andet, end det var tiltænkt.
Det har jeg absolut ingen tillid til.
Jeg synes, vi har set masser eksempler med den her regering på, at man overhovedet ikke kan have tillid til den.
Så nej, det har jeg ikke.
Derfor skal man være hamrende kritisk, og det var vi sådan set også i Europa-Parlamentet, da det her blev stemt igennem.
Jeg kan sige fuldstændig klart og tydeligt, at vi kommer til at stemme nej til det her, men vi kommer selvfølgelig til at deltage i eksperthøringen.
Det synes jeg er en rigtig god idé.
Vi kommer selvfølgelig også til at stille nogle spørgsmål i forbindelse med udvalgsbehandlingen.
Men jeg synes, at vi altid, når vi behandler sådan noget som det her, skal stille os selv spørgsmålet, om det egentlig er ønskværdigt.
Så er jeg også bare nødt til at sige, som jeg også har sagt tidligere, at alt det her, vi snakker om i dag, kommer fra EU.
Det kan jeg simpelt hen ikke forstå.
Der er bare så mange partier herinde i Folketinget, som smækker hælene sammen, bare det kommer fra EU, og som ikke stiller et eneste kritisk spørgsmål.
Og Danmark overimplementerer som udgangspunkt også altid.
Så kan vi få lov til at slås med alle børnesygdommene.
Altså, det giver jo absolut ingen mening.
Så nej, vi kommer ikke til at støtte det her fra Dansk Folkepartis side.
Så synes jeg også, at vi kan tage en grundlæggende debat om, hvad det egentlig er for et samfund, vi vil have.
For skal det være staten, der overvåger os og sørger for, at mine drenge eksempelvis ikke logger ind på en hjemmeside, som de ikke skal ind på?
Eller er det i virkeligheden mit ansvar som mor at sørge for, at det gør de ikke?
Jeg skal være den første til at sige som tidligere skolelærer, at jeg er arg modstander af, at børn ser porno.
Altså, børn skal simpelt hen ikke se porno, punktum – som i slet ikke; det skal de ikke.
Det giver dem et fuldstændig forkvaklet forhold til deres krop, og det giver dem et fuldstændig forkvaklet forhold til, hvad sex er.
Jeg er arg modstander af det.
Men det er mit ansvar som mor at holde øje med, hvad de ser på nettet, og hvad de ikke ser.
Så har vi selvfølgelig også nogle rigtig dygtige skolelærere rundtomkring, som også har seksualundervisning med de unge osv., og som kan lære dem om de her ting.
Så vi siger nej til det her forslag.
Vi skal også nogle gange turde sige fra over for noget, som kan lyde rigtig smart, men som måske er lige en tak for smart.
Tak for ordet.